**Resolusjon vedtatt på landsmøte i Norges Bygdekvinnelag 10.-11. juni 2022 i Bergen.**

**Til dagligvarekjedene**

**Bygdekvinnene krever merking av brød – hvor kommer kornet fra?**

Norges Bygdekvinnelag vil ha en merking som opplyser, ikke tildekker hvor kornet i brødet kommer fra. Med få unntak, opprinnelsesmerkes ikke brød, bakevarer eller mel. Forbrukerne får dermed ikke denne viktige kunnskapen.

51 prosent av norske forbrukere vil ha bedre merking (Forbrukerrådet september 2021). De ønsker å vite hvor råvarene kommer fra. Mange vil støtte norsk matproduksjon. Det kan handle om helse, trygghet og sikkerhet.

Bak «Matkorninitiativet» fra 2021 står en hel verdikjede fra matprodusenter og forskere til dagligvare. Dette partnerskapet har satt som mål å øke selvforsyningen på matkorn fra 50 til 90 prosent på åtte år.

Bygdekvinnelaget mener at dere i dagligvarekjedene sitter på nøkkelen. Dere må merke brød, bakervarer og mel med opprinnelsesland for kornet. Da kan vi forbrukere ta opplyste valg.

Matkjedene må spille på lag med kundene. Dere kan bidra til god informasjon og kunnskap. Det er mer bærekraftig enn å finne på markedsføringsgrep for å få brød til å se norske ut, enten det er bruk av kreative navn som «Norsk Fjellbrød» eller å pynte emballasjen på hveteboller med kjevle og norske flagg.

Norske brød må bakes på norske korn. Vi vil kjøpe brød i alle dagligvarebutikkene med «Nyt Norge-merking». Først da kan vi snakke om at vi har norske brød i butikkhyllene.